Letzter Wille    Der Ämterkruscht, des isch kä Froch,  Isch jetzerd doch e großi Ploch.    Des denkt die Lotte sorscheschwer  Unn schiebt d' Papiere hin unn her.    Ihr´n Hans hat gschafft sei Lewe lang,  Jetzt isch er dood, unn ihr isch 's bang.    Des Haisel isch zwar schuldefrei,  Doch gibt's noch manchi Schererei.    Der ganze Stapel mit Papier  Isch für  die Lotte kä Pläsier.    Vor allem türmt enn Haufe sich  Mit Zeisch, wo zu bezahle isch.    Ihr' n Hans, des muß mer ewe wisse,  Hat jedem immer helfe misse.    Seit acht Daach isch er unnerm Bodde  Unn jetzerd merkt sei armi Lotte,    Dass außer Schulde uffem Disch  Nix iwwerisch gebliwwe isch.    Die Lotte macht sich hinnrefier,  Do klopft es vorne an de Dier.    Es isch de Guscht, wo drauße steht:  "Isch will mol  sähne wie's da geht,    Unn ob dei Haus in Ordnung isch.  Isch was zum helfe do fer misch?"    "Nä, nä", saacht d'Lotte, "alles klor",  Unn streicht sich seufzend iwwer d' Hoor.    "Du wääsch doch grad so gut wie isch,  Mein Hans war doch nit lidderlich.    Er hot mit Schalte unn mit Walte  sei Haus un Hof in Ordnung g'halte.    Doch wann d'grad do bisch, guck dich um.  Von all sei' m Sammelsurium    Soll'sch du dir nemme, was  dir gfallt.  Du warsch sein beschter Kumpel halt.    Do hat er uff' m Schterwebett  noch ganz am Schluß devo geredt.    Es war sei Lebdach ihm so wuhl  Mit dir, schun seit de Kinnerschul.    Drum such der aus, unn nemm dir mit  Was d'witt. Des war sei letschdi Bitt.    "Sie geht dann naus, gebeugt und krumm,  De Guscht guckt sich im Zimmer um.    De Bierkrug dort vom Militär.  Herrjeh, was war's im Kriesch so schwer.    Ja, ehrlich muß ma des vermelde,  Mir war'n all zwä, wääß Gott, kä Helde.    Doch hat der Hans mich ungeloche  Drei mol dort aus 'm Dreck gezoche.    Unn dort lischt grad sei Tascheuhr.  Aus eschdem Gold. Des war jo nur,    Was isch ihm mindschtens nach der Haft  In russischer Gefangenschaft    Aus Dankbarkeit hab schenke misse.  Herjeh, was war'n mir abgerisse.    Der Lehnstuhl dort aus Äscheholz,  Ach Gott, was war de Hans  so stolz    Uff all des Schnitzwerk an de Lehne.  Dem Guschtl kummen fascht die Träne.    Es war sein ewischer Beschluß,  Dass ich als Gascht drin sitze muß.    So henn mir dann bis dief in d' Nacht  Geräächt, gebabbelt unn gelacht.    Bis Ultimo war'n mir am Saufe.  Do sieht er uff'm Disch den Haufe.    Er steckt den unbezahlte Stoß  In d' Dasch nei -  unn geht naus uff d' Stroß.